text: Tømrer braser gennem tag og falder syv meter
  09 april 2014 kl. 06.23
  Efter et fald på syv meter er en 24-årig tømrer uden for livsfare, men har brækket arme, håndled og hænder.
  Den 24-årig tømrer var tirsdag eftermiddag i færd med at renovere en ejendom i Esbjerg. Manden faldt hele syv meter gennem et tag, men ifølge politiet er han uden for livsfare - dog alvorlig tilskadekommen.
  - Det er en 24-årig mand, der er på arbejde og laver renovationsarbejde på en ejendom. Han træder igennem en tagplade og lander i en bunke murbrokker syv meter nede, siger vagtchef Jan Stokholm fra Syd- og Sønderjyllands Politi.
  - Han har pådraget sig nogle brud på arme, håndled, hænder, og så har han fraktur i ansigtet. Men vi har ikke nogen meldinger om, at det skulle være kritisk, siger vagtchefen.
  Ulykken skete nærmere bestemt i den nordlige del af Esbjerg på Bryndumdamvej.
  